Jacob Obrecht
Jacob Obrecht, ca. 1450-1505, flamsk komponist. Jacob Obrecht virkede ved forskellige kirker i Belgien og Holland og opholdt sig flere gange i Italien, hvor han døde af pest.
Obrecht skrev især kirkemusik, hvoraf ca. 30 messer og lige så mange motetter er overleveret; desuden kendes et tilsvarende antal verdslige, flerstemmige chansoner.
Med sine messer, der anvender den traditionelle cantus firmus-teknik, var Jacob Obrecht en vigtig forløber for Josquin des Prés, ligesom hans motetter fremmede udviklingen af den gennemimiterede sats.